《出效以江路野梅香为韵得路字》
宋代·冯时行

居然麋鹿性，疏散疾已痼。
杖策城东门，旷景引閒步。
日正摇江城，春已暖沙路。
疏梅忽相值，与我如有素。
清芬煦严律，玉骨洗寒露。
颇复动诗兴，况乃有酒户。
与君嗅花饮，饮罢为花赋。
揽此冰雪姿，裁作山间句。
更得双南金，何逊似风度。
夷融兴未惬，短景不少驻。
呼僮扶步归，要折花无数。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。